b'\n_START_ARTICLE_\nNordlige Qi\n_START_SECTION_\nHistorie\n_START_PARAGRAPH_\nNordlige Q\xc3\xad var etterf\xc3\xb8lgerstaten til den h\xc3\xa0nkinesiske-xianbeiske staten \xc3\x98stlige Wei, og ble grunnlagt i 550 av Gao Yang. Gao Yang \xe2\x80\x93 keiser Wenxuan \xe2\x80\x93 hadde en h\xc3\xa0nkinesisk far, Gao Yang, og en xianbeisk mor, Lou Zhaojun. Gao Yangs far Gao Huan var Det nordlige Weidynastiets viktigste general, og som de facto hersker i riket \xc3\x98stlige Wei ble han etterfulgt av sine s\xc3\xb8nner Gao Cheng og Gao Yang, som i 550 avsatte keiser Xiaoling og innsatte seg selv som keiser for et nytt dynasti. _NEWLINE_Til tross for volden, de udugelige keiserne (Wenxuan, Wucheng & Gao Wei), de korrupte embetsmennene og stadig svakere h\xc3\xa6rene som preget Nordlige Q\xc3\xad, var riket da det ble etablert den sterkeste av de tre kinesiske statene (de andre var Nordlige Zhou og Chen-dynastiet). Som de feste andre kinesiske dynastier gikk det etter hvert nedover med riket, og i 577 ble det \xc3\xb8delagt av Nordlige Zhou. Keiser Wenxuans s\xc3\xb8nn Gao Shaoyi, prinsen av Fanyang, som var under tujueenes beskyttelse, erkl\xc3\xa6rte seg s\xc3\xa5 i eksil for \xc3\xa5 v\xc3\xa6re Nordlige Q\xc3\xads keiser, men i 580 ga tujueene ham til Nordlige Zhou, som sendte ham til dagens Sichuan. Det er diskuterbart hvorvidt Gao Shaoyi burde regnes med blant Nordlige Q\xc3\xads herskere, men uansett regne 577 blant de fleste historikere for \xc3\xa5 v\xc3\xa6re slutten p\xc3\xa5 Nordlige Q\xc3\xad.\n_START_SECTION_\nKunst\n_START_PARAGRAPH_\nKeramikken fra Nordlige Q\xc3\xad var en gjenoppliving av kinesisk keramikkunst, som fulgte etter de katastrofale invasjonene og det sosiale kaoset i det fjerde \xc3\xa5rhundre. Graver fra Nordlige Q\xc3\xad har vist seg \xc3\xa5 inneholde noen vakre gjenstander, som porselensvarer med gr\xc3\xb8nt design, som man f\xc3\xb8r trodde hadde blitt utviklet under Tang-dynastiet._NEWLINE_De unike buddhastatuene fra Nordlige Q\xc3\xad skiller seg fra tidligere avbildninger av buddhaer ved at de er s\xc3\xb8yleformede og mindre, omtrent tre fot h\xc3\xb8ye._NEWLINE_En vase fra en Nordlige Q\xc3\xad-grav, som ble stengt i 576, blir regnet for \xc3\xa5 ha v\xc3\xa6rt forl\xc3\xb8peren for sancai-stilen i keramikk som utviklet seg under T\xc3\xa1ng._NEWLINE_Ogs\xc3\xa5 brunglasserte gjenstander med figurer av sasanidisk type har blitt funnet i disse gravene. Disse tyder p\xc3\xa5 sterke kulturelle utvekslinger med Vest-Asia, som man ogs\xc3\xa5 kan se i metallarbeider og skulpturer rundt om i Kina i denne perioden. Kosmopolitisme fantes dermed allerede under Nordlige Q\xc3\xad i det sjette \xc3\xa5rhundre, allerede f\xc3\xb8r T\xc3\xa1ng-dynastiet, som er mer kjent for den, og den ble assosiert med buddhismen.\n_START_SECTION_\nReligion\n_START_PARAGRAPH_\nBuddhisme hadde innflytelse i Kina i Nord- og S\xc3\xb8r-dynastienes tid. En kinesisk l\xc3\xa6rd oversatte den buddhistiske teksten Nirvana Sutra til et tyrkisk spr\xc3\xa5k i denne perioden. Ogs\xc3\xa5 noe innflytelse fra zarathustrismen som hadde p\xc3\xa5virket tidligere kinesiske stater fortsatte ved Nordlige Q\xc3\xads hoff, slik som forkj\xc3\xa6rlighet for persiske hunder, som i zarathustrismen er hellige, som herskerklassen og evnukkene holdt som kj\xc3\xa6ledyr. Kineserne brukte ogs\xc3\xa5 flere persiske gjenstander og produkter.'